Այսօր հնչել են բազմաթիվ ցուցանիշներ եւ թվեր, խոսվել է նվաճումների մասին: Սակայն, պետական կառավարման համակարգի յուրաքանչյուր մարմնի համար, իսկ դատախազության համար առավելապես` կարեւորագույն նվաճումը եւ գնահատականը քաղաքացու վստահությունն ու պաշտպանվածությունն է: Պետք է խոստովանել, որ չնայած բավարար ցուցանիշներին, հասարակությունը իրավապահ համակարգին վերաբերում է բավականաչափ քննադատաբար: Իսկ հանցավոր խմբերի միջեւ վերջերս տեղի ունեցած հաշվեհարդարները` կրակոցներն ու սպանությունները, բազմաթիվ հարցեր հարուցեցին, որոնց հստակ պատասխանները դատախազությունից եւ ոստիկանությունից ես դեռ չեմ ստացել: Հասարակությունը սպասում է իրավապահների արագ եւ համարժեք արձագանքին: Մեզանում չպետք է տեղ գտնեն միջնադարյան վենդետան եւ գողական մտածելակերպը: